38.		Zmluva o uložení veci (§ 516 a nasl. OZ)
Čl. I
Zmluvné strany
1.	Opatrovateľ: 	INPROP, s.r.o. Žilina, Národná ul. č. 8, 
		IČO, DIČ, IČ DPH
		zastúpená Ing. Petrom Bielym
		zapísaná v obchodnom registri Okresného súdu v Žiline, odd., vo vl. č. ...............................
2.	Uložiteľ: 	SAS, a.s., Žilina, Bajzova ul. č. 5, 
		IČO, DIČ, IČ DPH
		zastúpená Mgr. Jánom Železným, predsedom predstavenstva
		zapísaná v obchodnom registri Okresného súdu v Žiline, odd., vo vl. č. ...............................
Čl. II
Predmet zmluvy
Predmetom zmluvy je opatrovanie tlačiarenského stroja (presná špecifikácia stroja), ktorý opatrovateľ má podľa kúpnej zmluvy č. 22/2023 zo dňa 14. 9. 2023 dodať ako predávajúci uložiteľovi.
Čl. III
Záväzky zmluvných strán
1.	Opatrovateľ sa zaväzuje bezplatne opatrovať tlačiarenský stroj špecifikovaný v Čl. II do doby, kým si uložiteľ nepripraví priestory na jeho inštaláciu, najdlhšie však do ........................ (presný dátum). Opatrovateľ sa ďalej zaväzuje predmetnú vec podľa svojich možností starostlivo opatrovať, aby na nej nevznikla škoda.
2.	Uložiteľ sa zaväzuje uhradiť opatrovateľovi všetky preukázateľné náklady, ktoré vzniknú opatrovateľovi v súvislosti s opatrovaním stroja podľa Čl. II tejto zmluvy.
Čl. IV
Ďalšie dojednania
1.	Opatrovateľ nesmie zveriť opatrovanie veci inej osobe a bez súhlasu uložiteľa nesmie s vecou disponovať.
2.	Podľa dohody zmluvných strán má uložiteľ povinnosť dať poistiť opatrovanú vec.
Čl. V
Záverečné ustanovenia
1.	Opatrovateľ má právo odstúpiť od zmluvy v prípade, že opatrovanie veci si vyžiada opatrenia, prekračujúce medze bežného opatrovania a uložiteľ nereagoval na jeho upozornenie na túto skutočnosť.
2.	Pri riešení ďalších otázok neupravených touto zmluvou sa zmluvné strany budú riadiť ustanoveniami Obchodného zákonníka.
3.	Všetky zmeny a doplnky k tejto zmluve musia mať písomnú formu a ich platnosť je podmienená súhlasom oboch strán.
4.	Táto zmluva bola vyhotovená v dvoch exemplároch, z ktorých každá zo zmluvných strán dostane po jednom exemplári. Zmluvné strany si zmluvu prečítali, porozumeli jej a na znak súhlasu s jej obsahom ju podpísali.
Žilina 15. 9. 2023
				podpis zástupcu opatrovateľa	podpis zástupcu uložiteľa
Poznámka
Zmluvu o uložení veci podľa § 516 a nasl. OZ môžu uzavrieť medzi sebou len podnikateľské subjekty alebo subjekty uvedené v § 261 ods. 2 OZ. Zmluvou sa zaväzuje opatrovateľ, že bude pre uložiteľa dočasne bezplatne opatrovať vec, ktorú má u seba v súvislosti s obchodným stykom s uložiteľom. V prípade, že nie je splnená niektorá z horeuvedených podmienok, mohlo by ísť o zmluvu o úschove podľa § 747 a nasl. ObZ.
Zmluvu o uložení veci je treba odlíšiť od zmluvy o skladovaní podľa § 527 a nasl. OZ, v ktorej sa skladovateľ zaväzuje predmet skladovania najprv prevziať, aby ho uložil a opatroval.
Podstatnými náležitosťami zmluvy sú:
a)	určenie veci, ktorá má byť predmetom uloženia,
b)	bezplatný dočasný záväzok opatrovateľa opatrovať vec, ktorú má u seba v súvislosti s obchodným stykom s uložiteľom – podnikateľom.
Na platnosť tejto zmluvy Obchodný zákonník neurčuje písomnú formu, to znamená, že pri bežnom obchodnom styku je možné túto zmluvu uzavrieť ústne.